Nervøsitet og præstationsangst er en normal reaktion, når man skal tale foran en gruppe af mennesker eller på anden måde performe. Du vil opleve, at din eventuelle nervøsitet eller sceneskræk bliver langt mindre i takt med, at du lærer din stemme bedre at kende. Det giver tryghed, autoritet og ro, når du har erfaret og derfor ved, at du har fuld kontrol over din vejrtrækning, og at du bevidst kan styre og kontrollere din stemme – selv i pressede situationer. Oplever du udfordringer med nervøsitet, så vil du efter et målrettet stemmetræningsforløb opleve, at det er dig, der er blevet "kaptajn på skibet".  Det autonome nervesystem kan ganske enkelt ikke længere løbe af med dig. Og bliver du grebet af nervøsitet, så ved du nøjagtig, hvad du skal gøre.